خالد ݣدار

خالد ݣدار (مزيود ف 9 مارس 1975 ف رّباط) صحافي ؤ رسّام كاريكاتوري مغريبي.

 لحياة ؤ لكاريير 
خالد ݣدار قرا لقتيصاد ف جامعة محمد لخامس ف رّباط، ؤ موراها تازواقت ف جامعة پاري 8. بدا لكاريير ديالو كا رسّام كاريكاتوري ف 1998 ف دومان ماݣازين لي تسدّات ف 2003 ب سباب كاريكاتورات كان نشرهوم على لماليك محمد سّادس، ؤ ديك سّاعة غادر لمغريب ؤ ستاقر ف فرانسا. تماك شارك ف تأسيس سّيت ديال تّريݣيل بقشيش.كوم. ف 2009 رجع ل لمغريب، ؤ خدم ف المساء ؤ أخبار اليوم.

كان مودير د تّحرير ديال مجلة بابوبي لإليكطرونية لي كانت كاتصدر ب دّاريجة، ؤ لي من بعد ولّات كاتّطبع ف لوراق، ؤ تنشرو لأعمال ديالو ف مجموعة د لمجلات ؤ جّورنالات لمغريبية ؤ لعالمية. من بين دّوريات لي كان خدم معاها كاين أخبار اليوم، هيسپريس، دومان ماݣازين، كوريي أنطيرناسيونال، لوموند ؤ غيرهوم.

 لمواجهة معا لقانون 

خالد ݣدار عندو توجه حقوقي، ؤ كيحاول يدافع على لحرية د تّعبير ب لكاريكاتور، ؤ ماكيأمنش ب "لخطوط لحمرا" سوا تعلق لأمر ب طّابوّات سّياسية ؤلا دّينية.

من 2000 تال 2016 تعرّض ل 4 د لمتابعات لقضائية ف لمغريب. ف 2009 تّحكم عليه هوّا ؤ توفيق بوعشرين ب 4 سنين د لحبس معا وقف تّنفيد ؤ 50.000 درهم غرامة ل كل واحد فيهوم، ب تهمة ديال لمس ب لعائلة لملكية ؤ إهانة رّاية، ب سباب كاريكاتور صوّر فيه جّواج ديال لأمير مولاي سماعيل بن عبد الله. ف 3 يوليوز 2015، تّحكم عليه ب تلت شهور د لحبس ف قضية د سّكرة ف مكان عام كاترجع ل 2012.

 جوايز 
ف 2010 خدا لجايزة لعالمية ديال حرية د تّعبير ف سپانيا. ف 8 أكتوبر 2016، حصل ݣدّار على "جايزة ليمور ڤاش" Prix de l'humour vache ف فرانسا.

 مصادر 

تصنيف:صحافي مغريبي
تصنيف:ناس قراو ف جاميعة محمد لخاميس
تصنيف:فنانا ؤ فنانات د لكوميكس مغاربا
تصنيف:زيادة 1975
تصنيف:مقالات فيها مصدر و 3000 بايت
تصنيف:ناس تزادو ف الرباط